टमाटर धोइये, हरी मिर्च के डंठल हटाकर धो लीजिये, अदरक छील कर धो लीजिये, सारी चीजें मिक्सर ग्राइन्डर में डालकर बारीक पीस लीजिये। बेसन को छान कर किसी बर्तन में निकाल लीजिये। पहले 1 कप पानी डालकर बेसन को गुठलियां खतम होने तक घोल लीजिये, इस बेसन के घोल में टमाटर का मसाला, कद्दूकस किया हुआ पत्ता गोभी डालिये और अच्छी तरह मिला दीजिये, मिश्रण में थोड़ा और पानी डाल कर घोल को पकोड़े के घोल जैसा गाढ़ा बना दीजिये। इस घोल में हींग, लाल मिर्च पाउडर, धनियां पाउडर, नमक और कटा हुआ हरा धनियां डालिये और घोल को अच्छी तरह 2-3 मिनिट तक फैट कर 10 मिनिट के लिये ढक कर रख दीजिये। बेसन के चीला बनाने के लिये घोल तैयार है।